AFRIKAANSE OPSOMMING: Die doel van die studie is om ’n bo-die-knie onderste ledemaat prostese te ontwerp en te vervaardig wat verstel kan word om sodoende die groei van ’n kind oor drie jaar, tussen die ouderdom van drie en vyf jaar, te kan akkommodeer. Die laer ouderdom is gekies om die voorkoms van ’n volwasse loop-patroon in ag te neem. Ingenieursvereistes sluit lae-koste ontwerp en verstelbaarheid, in terme van lengte, voetlengte en styfheid van die onderdele in. Daar is voldoen aan al die vereistes. Ontwerpsparameters (of -grense) is hierna vasgestel om ’n natuurlike loop-patroon te verseker. Konsepontwerpe is gemeet volgens hulle onderskeie ontwerpsparameters sodat die finale ontwerp gekies kan word. Die finale ontwerp is lig en weeg 933 g (uitgesluit ’n potjie en voetbedekking). Die prototipe het ’n lae koste van slegs R21 458 (Aug 2017) beloop. Die ontwerp bestaan uit ’n enkel en voet prostese op ’n enkele as, skarnier-gewrig met ’n wringveer met ’n styfheid van 808.59 Nmm/ wat die enkelstyfheid simuleer, en ‘n verwyderbare voetplaat wat verstelbaarheid vir voetlengte moontlik maak. Die paal-komponent van die prostese bestaan uit twee oorvleuelende buise, wat met ’n klamp begrens word vir ’n hoogteverstelling van 45 mm. Die kniekomponent bestaan uit ’n geoutomatiseerde houdingsfase klem (Automatic Stance Phase Lock (ASPL)) meganisme met ’n verleng-hulp veer om toe te laat vir beheer tydens die swaaifase. Hierdie ontwerp laat die vervanging van die veer van 3.34 N/mm toe om die swaaispoed aan te pas. Die algehele kniebuiging is 67.3 , wat groot genoeg is vir voldoende toonspeling. Die algehele ontwerp gebruik standaard pediatriese koppelings en verseker dus aanpasbaarheid met ander prostese. Om die funksionaliteit van die prostetiese toestel te evalueer, voor dit op kinders getoets word, is ’n loop-nabootser ontwerp. Die nabootser beheer ’n lineêre aandrywer wat vertikale uitwyking van die heup gedurende die swaai-fase naboots; ’n roterende aaandrywer boots die verlengings- en buigingshoeke van die heup na, en die gebruik van ’n Bertec trapmeul boots die horisontale loopaksie na. Weens die tydsbeperkings van die irkobeheerder het die loopnabootser nie toegelaat vir voldoende beweging tydens die fase waar die toon van die grond af gelig word nie, wat dus die knie verhoed om te ontsluit en die enkel om te verleng. Nadat verstellings aangebring is in lengte of voetlengte was daar geen veranderinge in die loop-kinematika nie soos dit blyk uit die standaard afwyking van minder as 2.1 vir elke ouderdomsgroep. Daar is egter gesien dat ’n verleng-hulp veer met ’n laer styfheid, 2.416 N/mm, lei tot die laagste standaard afwyking van die knie se hoek teen slegs 0.76 . Hierdie is heel moontlik as gevolg van die lae gewig van die prostese tydens nabootsing. Daar word voorgestel dat ’n veer met ’n laer styfheid gebruik word vir individue met ’n laer liggaamsmassa. Alhoewel genoeg moment nie aangeheg kan word in die nabootser toets nie, kan dit gespekuleer word dat die knie kan sluit en ontsluit wanneer voldoende beweging aangewend word. Ter afsluiting, hierdie prostese is ten volle verstelbaar om ‘n kind tussen drie en vyf jaar te ondersteun vir drie groeijare.